
Rīgā 2021. gada 14. decembrī (prot. Nr. 80  8. §)



Par nekustamā īpašuma 1/2 domājamās daļas Rīgā nodošanu Rīgas valstspilsētas pašvaldības īpašumā

1. Saskaņā ar Publiskas personas mantas atsavināšanas likuma 42. panta pirmo daļu un 43. pantu un likuma "Par valsts un pašvaldību dzīvojamo māju privatizāciju" 84. panta pirmo daļu atļaut Finanšu ministrijai nodot bez atlīdzības Rīgas valstspilsētas pašvaldības īpašumā valstij piederošo 1/2 domājamo daļu no nekustamā īpašuma (nekustamā īpašuma kadastra Nr. 0100 067 0250) – zemes vienības (zemes vienības kadastra apzīmējums 0100 067 0250) – 961 m2 kopplatībā Garajā ielā, Rīgā, un Palangas ielā, Rīgā (turpmāk – nekustamais īpašums), kas ierakstīts zemesgrāmatā uz valsts vārda Finanšu ministrijas personā.

2. Rīgas valstspilsētas pašvaldībai:
2.1. šā rīkojuma 1. punktā minētā valsts nekustamā īpašuma daļu ielu sarkanajās līnijās izmantot likuma "Par pašvaldībām" 15. panta pirmajā daļā  noteikto pašvaldības autonomo funkciju īstenošanai;
2.2. šā rīkojuma 1. punktā minētā valsts nekustamā īpašuma daļu ārpus ielu sarkanajām līnijām izmantot, lai risinātu jautājumu par zemes vienības nodošanu privatizācijai daudzdzīvokļu dzīvojamās mājas (būves kadastra apzīmējums 0100 067 2066 001) Palangas ielā 1, Rīgā, un daudzdzīvokļu dzīvojamās mājas (būves kadastra apzīmējums 0100 067 2067 001) Palangas ielā 6, Rīgā, privatizēto objektu īpašniekiem.

3.  Rīgas valstspilsētas pašvaldībai pēc  īpašuma tiesību nostiprināšanas zemesgrāmatā uz nekustamo īpašumu normatīvajos aktos noteiktajā kartībā, kā arī ievērojot Civillikuma regulējumu, risināt jautājumu par kopīpašuma tiesību izbeigšanu uz nekustamo īpašumu (nekustamā īpašuma kadastra Nr. 0100 067 0250) – zemes vienību (zemes vienības kadastra apzīmējums 0100 067 0250) 961 m2 kopplatībā – Garajā ielā, Rīgā, un Palangas ielā, Rīgā.

4. Rīgas valstspilsētas pašvaldībai pēc šā rīkojuma 3. punktā minētā uzdevuma izpildes veikt nepieciešamās darbības, lai šā rīkojuma 1. punktā minētā valsts nekustamā īpašuma daļu nodalītu atsevišķā nekustamajā īpašumā ielu sarkanajās līnijās.

5. Rīgas valstspilsētas pašvaldībai šā rīkojuma 2.1. apakšpunktā minēto valsts nekustamā īpašuma daļu bez atlīdzības nodot valstij, ja tā vairs netiek izmantota šā rīkojuma 2.1. apakšpunktā minētās funkcijas īstenošanai.

6. Rīgas valstspilsētas pašvaldībai, nostiprinot zemesgrāmatā īpašuma tiesības uz šā rīkojuma 2.1. apakšpunktā minēto valsts nekustamā īpašuma daļu:
6.1. norādīt, ka īpašuma tiesības nostiprinātas uz laiku, kamēr Rīgas valstspilsētas pašvaldība nodrošina šā rīkojuma 2.1. apakšpunktā minētās funkcijas īstenošanu;
6.2. ierakstīt atzīmi par aizliegumu atsavināt nekustamo īpašumu un apgrūtināt to ar hipotēku.

7. Šā rīkojuma 6.2. apakšpunktā minēto aizliegumu – apgrūtināt nekustamo īpašumu ar hipotēku – nepiemēro, ja nekustamais īpašums tiek ieķīlāts par labu valstij (Valsts kases personā), lai saņemtu Eiropas Savienības fondu atbalstu.

